Imtella' Marzu 27, 2021 L-armata ta' Myanmar qatlet għexieren ta' persuni waqt li kienu qed jipprotestaw f'dak li kien deskritt bħala l-iktar jum imdemmi mindu l-militar ħa f'idejh it-tmexxija tal-pajjiż. Mindu fil-bidu ta' Frar li għadda l-armata ħadet f'idejha l-pajjiż inqatlu minn tal-inqas 400 persuna b'madwar 90 matul dan il-jum. "Qed joqtluna daqs li kieku konna għasafar jew tiġieġ. Anke fi djarna", sostna raġel identifikat bħala Thu Za Yaw. Il-mexxej tal-armata, Min Aung Hlaing, wiegħed li se jsejjaħ elezzjoni ġenerali imma ma qalx meta. Huwa nsista li l-armata ħadet f'idejha l-pajjiż għax il-mexxejja eletta demokratikament, Aung San Suu Kyi, u l-partit tagħha wettqu diversi illegalitajiet. Il-protesti tal-lum saru fil-jum li fih il-pajjiż qed jiċċelebbra l-Jum tal-Forzi Armati li jfakkar ir-reżistenza ta' Myanmar kontra l-ħakkiema Ġappuniżi lura fl-1945.